Ehdotus Euroopan parlamentin ja neuvoston asetus huumausaineprekursoreista /* KOM/2002/0494 lopull. - COD 2002/0217 */



Virallinen lehti nro 020 E , 28/01/2003 s. 0160 - 0170



Ehdotus EUROOPAN PARLAMENTIN JA NEUVOSTON ASETUS huumausaineprekursoreista (komission esittämä) PERUSTELUOSA 1. JOHDANTO Huumaus- ja psykotrooppisten aineiden laittomaan valmistukseen käytettävien kemikaalien tehokas valvonta on osoittautunut yhdeksi parhaimmista tavoista torjua huumekauppaa. Useinhan sanotaan: huumeita ei ole ilman huumeiden esiasteita (prekursoreita). Usein prekursorit ovat kuitenkin kemikaaleja, joilla on myös lainmukainen ja perusteltu käyttötarkoitus. Siksi myös niillä käytävä oikeutettu kauppa olisi tunnustettava, ja sitä olisi suojattava. Euroopan yhteisö on siksi antanut kaksi säädöstä toimenpiteistä eräiden aineiden kulkeutumisen estämiseksi huumaus- ja psykotrooppisten aineiden valmistukseen. Neuvoston asetuksella (ETY) N:o 3677/90 [1] pyritään valvomaan prekursorien kauppaa jäsenvaltioiden ja kolmansien maiden välillä, kun taas direktiivillä 92/109/ETY [2] keskitytään sisämarkkinoilla tapahtuvan kaupan valvontaan. [1] EYVL L 357, 20.12.1990, s. 1, sellaisena kuin se on viimeksi muutettuna neuvoston asetuksella (EY) N:o 1116/2001 (EYVL L 153, 8.6.2001, s. 4). [2] EYVL L 370, 19.12.1992, s. 76. Komissio antoi tammikuussa 1998 ehdotuksen direktiivin 92/109/ETY [3], jäljempänä "direktiivi", muuttamisesta. Parlamentti tuki ensimmäisessä käsittelyssään komission ehdotusta ja ehdotti siihen viittä muutosta [4]. Komissio vastasi parlamentin (ensimmäisessä käsittelyssä) antamaan lausuntoon antamalla muutetun ehdotuksen [5]. Neuvosto ei ole vielä tehnyt päätöstä ehdotuksesta. [3] Asiakirja KOM(1998)22 lopullinen (EYVL C 108, 7.4.1998, s. 41). [4] Asiakirja PE 273.796/1. [5] Asiakirja KOM(1999)202 lopullinen (EYVL C 162, 9.6.1999, s. 9). 2. Komission ehdotuksen tavoitteet Vuonna 1988 tehtiin YK:n yleissopimus huumaus- ja psykotrooppisten aineiden laitonta kauppaa vastaan eli ns. Wienin yleissopimus. Sen 12 artiklassa määrätään 23 sellaisen aineen kaupan valvonnasta, joita käytetään lukuisten laillisten käyttötarkoitusten ohella usein myös väärin huumaus- ja psykotrooppisten aineiden laittomaan valmistukseen. Yleissopimuksen mukaisesti näiden aineiden valmistamista ja saattamista markkinoille yhteisössä valvotaan tiukasti, erityisesti direktiivin 92/109/ETY nojalla. Tekemällä nykyisestä direktiivistä asetuksen komissio pyrkii lähinnä lainsäädännön yksinkertaistamiseen ja käyttäjäystävällisyyteen. Tämä tulee olemaan entistä tärkeämpää Euroopan unionin laajentuessa, jolloin jokainen direktiivin ja sen liitteiden muutos käynnistää automaattisesti kansalliset täytäntöönpanotoimenpiteet noin 25 maassa. Lisäksi edellä mainitulla asetuksella (ETY) N:o 3677/90 on samat perustavoitteet kuin direktiivillä. Asetus käsittelee kyseisten aineiden kauppaa Euroopan yhteisössä ja kolmansissa maissa, direktiivi sisämarkkinoilla. Tämä johtaa epätasapainoon näiden kahden säädöksen soveltamisessa, koska muutos asetuksen liitteisiin tulee muutamassa päivässä sen julkaisemisen jälkeen samaan aikaan sovellettavaksi kaikissa jäsenvaltioissa [6], kun taas vastaava muutos direktiivin liitteisiin edellyttää voimaansaattamisaikaa, jota useimmat jäsenvaltiot eivät kykene täyttämään [7]. Käytännössä direktiivimuutoksen saattamiseksi kokonaan osaksi kansallista lainsäädäntöä on ollut jopa 42 kuukauden viiveitä, minkä vuoksi uusien huumausaineprekursoreiksi tunnistettujen aineiden valvonta sisämarkkinoilla on ollut tehotonta. Tilanteen jatkumista ei voida perustella mitenkään ja tämän alan yhteisön lainsäädäntöä on sovellettava yhdenmukaisesti, jotta huumausaineprekursorien päätyminen laittomien huumausaineiden valmistukseen estettäisiin. [6] Ks. komission asetus (EY) N:o 260/2001 (EYVL L 39, 9.2.2001, s. 11), joka tuli voimaan 19 päivän kuluttua siitä, kun se julkaistiin Euroopan yhteisöjen virallisessa lehdessä, 1. maaliskuuta 2001. [7] Ks. komission direktiivi 2001/8/EY (EYVL L 39, 9.2.2001, s. 31), jota ei ole vielä kaikissa jäsenvaltioissa saatettu osaksi kansallista lainsäädäntöä. Komissio on sen vuoksi päättänyt peruuttaa ehdotuksensa direktiivin 92/109/ETY muuttamisesta. Nyt ehdotettavalla asetuksella voidaan paremmin taata se, että toimijat noudattavat säännöksiä ja että yhdenmukaiset toimenpiteet pannaan samaan aikaan täytäntöön kaikissa jäsenvaltioissa. Asetuksen ansiosta voidaan valvoa asianomaisten kemiallisten aineiden lainmukaista käyttöä ja välttää niiden kulkeutuminen laittomien huumausaineiden valmistukseen. Lisäksi uusi asetus voidaan panna täytäntöön yhtä nopeasti kuin asetus ETY (N:o) 3677/90. 3. Komission ehdotuksen sisältö Uudella asetuksella pyritään vahvistamaan yhdenmukaiset toimenpiteet eräiden laittomien huumausaineiden valmistukseen usein käytettävien kemiallisten aineiden valvomiseksi ja seuraamiseksi. Asetuksella ehkäistään esteiden syntyminen näiden aineiden vapaalle kaupalle jäsenvaltioiden välillä. Siksi ehdotettu asetus sisältää sääntöjä lupamenettelystä, asiakkaan antamista selvityksistä, merkinnöistä sekä valvontamenettelystä. Lisäksi komissio ehdottaa, että uudessa asetuksessa otetaan huomioon huumausaineiden laittoman valmistuksen muuttuva luonne ja saatetaan se yhdenmukaiseksi asetuksen (ETY) N:o 3677/90 jo julkistettujen muutosten kanssa. Parannusta nykyiseen tilanteeseen tuo myös jäsenvaltioille asetettu velvoite jakaa taloudellisille toimijoille tietoa epäilyttävien liiketoimien tunnistamisesta ja ilmoittamisesta, jotta toimijat saadaan ilmoittamaan toimivaltaisille viranomaisille epäilyttävistä liiketoimista, joihin liittyy aineita, joita ei tällä hetkellä mainita direktiivissä, mutta joita kuitenkin käytetään usein synteettisten huumausaineiden valmistukseen. Tällaista yhteistyötä on jo testattu useissa jäsenvaltioissa (Ranska, Saksa, Itävalta, Yhdistynyt kuningaskunta, Alankomaat). Komissio vastaa uuden asetuksen 15 artiklassa tarkoitetun komitean avustamana valvonnan kohteena olevia tuotteita koskevan luettelon laatimisesta ja jatkuvasta päivittämisestä. Jäsenvaltioiden tehtävänä on jakaa luettelot taloudellisille toimijoille. Komissio käyttää tätä tilaisuutta hyväkseen määritelläkseen selkeämmin, mitä "luokitellulla aineella" tarkoitetaan, koska sassafrasöljyyn sovellettavien määräysten tulkinta vaihtelee yhteisössä. Joissakin jäsenvaltioissa sitä pidetään safrolia sisältävänä seoksena ja valvotaan sen vuoksi, toisissa luonnontuotteena, jolloin sitä ei valvota. Luonnontuotteita koskevan viittauksen lisääminen "luokitellun aineen" määritelmään poistaa tämän ristiriidan, jolloin sassafrasöljyä voidaan valvoa. Määritelmä kattaa ainoastaan ne luonnontuotteet, joista luokiteltuja aineita voidaan helposti uuttaa. Lisäksi komissio ehdottaa "muiden kuin luokiteltujen aineiden" määrittelemistä YK:n yleissopimuksen 12 artiklan 12 kohdan b alakohdan mukaisesti. Komissio katsoo myös, että tässä yhteydessä on hyvä ottaa huomioon kaliumpermanganaatin luokituksen tarkistaminen. Uuden asetuksen 15 artiklassa tarkoitetun komitean mukaan kyseinen aine antaa aihetta huoleen. Komitea on suosittanut kaliumpermanganaatin luokittelemista liitteen I luokkaan 2. Kalmiumpermanganaatille ja etikkahappoanhydridille on asetettu kynnysarvot, jotta näiden tuotteiden yhteisön sisäinen kauppa ei vaikeutuisi. 2002/0217 (COD) Ehdotus EUROOPAN PARLAMENTIN JA NEUVOSTON ASETUS huumausaineprekursoreista (ETAn kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen, ja erityisesti sen 95 artiklan, ottavat huomioon komission ehdotuksen [8], [8] EYVL C [...], [...], s.[...]. ottavat huomioon talous- ja sosiaalikomitean lausunnon [9], [9] EYVL C [...], [...], s.[...]. noudattavat perustamissopimuksen 241 artiklassa määrättyä menettelyä [10], [10] EYVL C [...], [...], s.[...]. ja katsovat seuraavaa: (1) Yhteisö hyväksyi 22 päivänä lokakuuta 1990 tehdyllä neuvoston päätöksellä 90/611/ETY [11] toimivaltaansa kuuluvin osin Wienissä 19 päivänä toukokuuta 1988 tehdyn Yhdistyneiden Kansakuntien yleissopimuksen huumaus- ja psykotrooppisten aineiden laitonta kauppaa vastaan, jäljempänä "YK:n yleissopimus". [11] EYVL L 326, 24.11.1990, s. 56, Council Decision 90/611/ETY, tehty 22.lokakuuta 1990 concerning the conclusion, on behalf of the European Economic Community, of the United Nations Convention against Illicit Traffic in Narcotic Drugs and Psychotropic Substances. (2) YK:n yleissopimuksen 12 artiklan määräykset prekursoreiksi mainittujen (eli huumaus- ja psykotrooppisten aineiden laittomaan valmistukseen yleisesti käytettävien) aineiden kaupasta pannaan täytäntöön yhteisön ja kolmansien maiden välisessä kaupassa toimenpiteistä tiettyjen aineiden kulkeutumisen estämiseksi huumausaineiden tai psykotrooppisten aineiden laittomaan valmistukseen 13 päivänä joulukuuta 1990 annetulla asetuksella (ETY) N:o 3677/90 [12]. [12] EYVL L 357, 20.12.1990, s. 1, sellaisena kuin se on viimeksi muutettuna neuvoston asetuksella (EY) N:o 1116/2001 (EYVL L 153, 8.6.2001, s. 4). (3) YK:n yleissopimuksen 12 artiklassa määrätään aiheellisten toimenpiteiden toteuttamisesta prekursorien valmistuksen ja jälleenmyynnin valvomiseksi. Tämä edellyttää prekursorien kauppaa koskevia jäsenvaltioiden toimenpiteitä. Niistä säädetään tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille 14 päivänä joulukuuta 1992 annetussa neuvoston direktiivissä 92/109/ETY. Sen varmistamiseen, että yhdenmukaisia sääntöjä noudatetaan samaan aikaan kaikissa jäsenvaltioissa, on katsottu päästävän paremmin asetuksella kuin nykyisellä direktiivillä. (4) YK:n huumausainetoimikunnan 35. istunnossa vuonna 1992 tehdyllä päätöksellä yleissopimuksen liitteen taulukoihin sisällytettiin uusia aineita. Tässä asetuksessa olisi nyt annettava vastaavat säännökset sen varmistamiseksi, että mahdollinen laiton huumausaineiden kulkeutuminen yhteisöön havaitaan ja että yhteisön markkinoilla sovelletaan yhteisiä valvontasääntöjä. (5) YK:n yleissopimuksen 12 artiklan määräykset perustuvat kyseisten aineiden kaupan valvontajärjestelmään. Suurin osa näitä aineita koskevaa kauppaa on täysin laillista. Aineiden pakkaus- ja merkintäasiakirjojen on oltava riittävän selkeät. Lisäksi on tärkeää, että samalla kun toimivaltaisille viranomaisille tarjotaan tarvittavat toimintakeinot, kehitetään YK:n yleissopimuksen hengessä mekanismeja, jotka perustuvat kiinteään yhteistyöhön kyseisten operaattorien kanssa sekä tietojen keruun kehittämiseen. (6) Sassafrasöljyyn sovellettavien määräysten tulkinta vaihtelee nykyisin yhteisön sisällä, sillä eräissä jäsenvaltioissa kyseinen öljy katsotaan safrolia sisältäväksi seokseksi ja näin ollen sitä valvotaan, kun taas toisissa jäsenvaltioissa sassafrasöljyä pidetään luonnontuotteena eikä sitä valvota. Luonnontuotteita koskevan viittauksen sisällyttäminen "luokitellun aineen" määritelmään poistaa tämän tulkintaeron, ja tällöin valvonta voidaan ulottaa koskemaan myös sassafrasöljyä. Määritelmä kattaa kuitenkin vain sellaiset luonnontuotteet, joista voidaan helposti uuttaa luokiteltuja aineita. (7) Huumaus- ja psykotrooppisten aineiden laittomaan valmistukseen yleisesti käytettävät aineet olisi lueteltava liitteessä. (8) Olisi varmistettava, että tämän direktiivin liitteeseen kuuluvien luokiteltujen aineiden valmistus ja käyttö on luvanvaraista. Näiden aineiden toimitus on sallittua vain, kun toimituksen kohteena olevilla henkilöillä on tätä koskeva lupa tai he ovat allekirjoittaneet asiakkaan selvityksen. Asiakkaan selvitystä koskevat yksityiskohtaiset säännöt annetaan liitteessä III. (9) Olisi toteutettava toimenpiteitä, jotta toimijat ilmoittaisivat useammin toimivaltaisille viranomaisille epäilyttävistä liiketoimista, jotka koskevat liitteessä I lueteltuja aineita. (10) Olisi toteutettava toimenpiteitä liitteen I luokiteltujen aineiden yhteisön sisäisen kaupan valvonnan parantamiseksi. (11) Kaikista liiketoimista, jotka johtavat liitteen I luokkiin 1 ja 2 kuuluvien aineiden saattamiseen markkinoille, on laadittava asianmukaiset asiakirjat. Toimijoiden on ilmoitettava toimivaltaisille viranomaisille kaikista epäilyttävistä liiketoimista, jotka koskevat liitteessä I lueteltuja aineita. Liitteen I luokan 2 aineita koskeviin liiketoimiin sovelletaan kuitenkin poikkeuksia, jos niihin liittyvät määrät eivät ylitä liitteessä II osoitettuja määriä. (12) Huomattava määrä muita aineita, joista useista käydään laajamittaista kauppaa laillisesti, on tunnistettu synteettisten huumausaineiden laittomassa valmistuksessa käytettäviksi prekursoreiksi. Näiden aineiden saattaminen samojen tiukkojen valvontatoimien alaiseksi kuin liitteessä luetellut aineet, aiheuttaisi lupineen ja asiakirjoineen tarpeettomia kaupan esteitä. Sen vuoksi näistä liiketoimista on yhteisön tasolla tarpeen luoda joustavampi järjestelmä, jossa niistä ilmoitetaan jäsenvaltioiden toimivaltaisille viranomaisille. (13) Yhteistyömenettelyn vahvistaminen sisältyy huumausaineiden torjuntaa koskevaan Euroopan unionin toimintasuunnitelmaan, jonka Santa Maria da Feirassa 19 ja 20 päivänä kesäkuuta 2000 kokoontunut Eurooppa-neuvosto hyväksyi. Jäsenvaltioiden viranomaisten ja kemianteollisuuden tukemiseksi, erityisesti sellaisten aineiden osalta, joihin ei tässä asetuksessa viitata, mutta joita silti voidaan käyttää synteettisten huumausaineiden laittomaan valmistukseen, olisi laadittava suuntaviivat kyseisen teollisuudenalan auttamiseksi. (14) Tämän asetuksen täytäntöönpanemiseksi tarvittavat toimenpiteet toteutetaan menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [13] mukaisesti. [13] EYVL L 184, 17.7.1999, s. 23. (15) Koska ehdotetun toimen tavoitteet eli huumausaineprekursorien kaupan yhdenmukainen valvonta ja aineiden laittomaan valmistukseen kulkeutumisen estäminen voidaan toiminnan kansainvälisen ja muuttuvan luonteen vuoksi toteuttaa paremmin yhteisön kuin jäsenvaltioiden toimin, yhteisö voi ryhtyä toimenpiteisiin perustamissopimuksen 5 artiklassa määrättyä toissijaisuusperiaatetta noudattaen. Mainitussa artiklassa tarkoitetun suhteellisuusperiaatteen mukaisesti tässä asetuksessa säädetään asiasta vain siinä laajuudessa kuin näiden tavoitteiden saavuttamiseksi on tarpeen. (16) Neuvoston direktiivi 92/109/ETY, annettu 14 päivänä joulukuuta 1992 [14], komission direktiivit 93/46/ETY, annettu 22 päivänä kesäkuuta 1993 [15] ja 2001/8/EY, annettu 8 päivänä helmikuuta 2001 [16] sekä komission asetukset (EY) N:o 1485/96, annettu 26 päivänä heinäkuuta 1996 [17] ja (EY) N:o 1533/2000, annettu 13 päivänä heinäkuuta 2000 [18] olisi kumottava. [14] EYVL L 370, 19.12.1992, s. 76, neuvoston direktiivi 92/109/ETY, annettu 14. joulukuuta 1992, tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille. [15] EYVL L 159, 1.7.1993, s. 134, komission direktiivi 93/46/ETY, annettu 22. kesäkuuta 1993, tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja markkinoille saattamisesta annetun neuvoston direktiivin 92/109/ETY liitteiden korvaamisesta ja muuttamisesta. [16] EYVL L 39, 9.2.2001, s. 31, komission direktiivi 2001/8/EY, annettu 8. helmikuuta 2001 tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY liitteen I korvaamisesta. [17] EYVL L 188, 27.7.1996, s. 28, komission asetus (EY) N:o 1485/96, annettu 26. heinäkuuta1996, neuvoston direktiivin 92/109/ETY soveltamisalaan kuuluvien tiettyjen huumaus- ja psykotrooppisten aineiden laittomassa valmistuksessa käytettävien aineiden erityistä käyttötarkoitusta koskeviin asiakkaan selvityksiin sovellettavista yksityiskohtaisista säännöistä. [18] EYVL L 175, 14.7.2000, s. 75, komission asetus (EY) N:o 1533/2000, annettu 13. heinäkuuta 2000, neuvoston direktiivin 92/109/ETY soveltamisalaan kuuluvien tiettyjen huumaus- ja psykotrooppisten aineiden laittomassa valmistuksessa käytettävien aineiden erityistä käyttötarkoitusta koskeviin asiakkaan selvityksiin sovellettavista yksityiskohtaisista säännöistä annetun komission asetuksen (EY) N:o 1485/96 muuttamisesta. OVAT ANTANEET TÄMÄN ASETUKSEN: Artikla 1 Soveltamisala ja tavoitteet Tässä asetuksessa annetaan yhdenmukaiset säännökset tiettyjen huumaus- ja psykotrooppisten aineiden laittomaan valmistukseen yleisesti käytettävien aineiden valvonnasta ja seurannasta näiden aineiden väärinkäytön estämiseksi. Artikla 2 Määritelmät Tässä asetuksessa tarkoitetaan: a. luokitellulla aineella kaikkia liitteessä I olevia aineita, näitä aineita sisältävät seokset ja luonnontuotteet mukaan luettuina. Tähän ei sisälly luokiteltuja aineita sisältäviä lääkkeitä (sellaisina kuin ne on määritelty direktiivillä 2001/83/EY [19]), lääkevalmisteita, seoksia, luonnontuotteita tai muita valmisteita, joiden koostumus on sellainen, ettei näitä aineita ole helppo käyttää tai uuttaa yksinkertaisilla tai taloudellisesti kannattavilla tavoilla. [19] EYVL L 311, 28.11.2001, s.67. b. muulla kuin luokitellulla aineella, joita ei ole liitteessä I, mutta joita on todettu käytetyn huumaus- ja psykotrooppisten aineiden laittomassa valmistuksessa. c. markkinoille saattamisella tarkoitetaan luokiteltujen aineiden toimittamista joko maksua vastaan tai vastikkeetta, varastoimista, valmistusta, tuotantoa, kauppaa, jakelua tai välittämistä markkinoille toimittamistarkoituksessa. d. toimijalla tarkoitetaan luonnollista henkilöä tai oikeushenkilöä, joka saattaa luokiteltuja aineita yhteisön markkinoille. e. kansainvälisellä huumausaineiden valvontaelimellä toimielintä, joka perustettiin vuoden 1961 huumausaineyleissopimuksella, sellaisena kuin se on viimeksi muutettuna vuoden 1972 pöytäkirjalla. 3 artikla Luokiteltujen aineiden valmistusta ja markkinoille saattamista koskevat vaatimukset 1. Toimijoilla on oltava toimivaltaisen viranomaisen myöntämä lupa saattaa liitteessä I olevia luokkaan 1 luokiteltuja aineita yhteisön markkinoille. 2. Tutkiessaan onko luvan myöntäminen aiheellista toimivaltaisten viranomaisten on otettava huomioon erityisesti hakijan pätevyys ja rehellisyys. Toimivaltaiset viranomaiset voivat keskeyttää luvan voimassaolon tai peruuttaa sen, jos on aihetta olettaa, että luvanhaltija ei enää ole kelvollinen pitämään lupaa hallussaan tai jos luvanmyöntämisperusteita ei enää täytetä. 3. Liitteessä I olevaan 2 luokkaan luokiteltujen aineiden markkinoille saattamiseen osallistuvien toimijoiden on ilmoitettava toimivaltaisille viranomaisille niiden tilojen osoitteet, joissa he harjoittavat näiden aineiden valmistusta tai mistä käsin he tekevät kauppaa ja pidettävä tiedot ajan tasalla. 4 artikla Asiakkaan selvitys ja lupa 1. Yhteisöön sijoittautuneen toimijan, joka toimittaa asiakkaalle tämän asetuksen liitteessä I mainittuja luokkaan 1 tai 2 luokiteltuja aineita, on hankittava kyseiseltä asiakkaalta selvitys, josta käy ilmi tarkoitus tai tarkoitukset, joihin kyseistä luokiteltua ainetta on määrä käyttää. Jokaisesta luokitellusta aineesta on pyydettävä oma selvitys. Selvityksen on oltava tämän asetuksen liitteen III 1 kohdassa esitetyn mallin mukainen. Oikeushenkilöiden on annettava selvitys yrityksensä omalla kirjelomakkeella. 2. Edellä tarkoitetun yksittäistä liiketointa koskevan selvityksen vaihtoehtona toimija, joka säännöllisesti toimittaa asiakkaalle tämän asetuksen liitteen I luokkaan 2 luokiteltua ainetta, saa hyväksyä, että asiakas toimittaa enintään 12 kuukauden ajalta suoritettavasta useasta liiketoimesta yhden ainoan selvityksen, jos toimija katsoo, että seuraavat ehdot täyttyvät: a. toimija on toimittanut kyseiselle asiakkaalle tätä ainetta toimitusta edeltävän 12 kuukauden aikana jo vähintään kolme kertaa b. toimijalla ei ole syytä olettaa, että ainetta käytetään lainvastaisiin tarkoituksiin c. tilatut määrät vastaavat kyseisen asiakkaan tavanomaista kulutusta. Selvityksen on oltava tämän asetuksen liitteen III 2 kohdassa esitetyn mallin mukainen. Oikeushenkilöiden on annettava selvitys yrityksensä omalla kirjelomakkeella. 3. Toimija, jolla on 3 artiklassa tarkoitettu lupa, saa toimittaa liitteen I luokkaan 1 luokiteltuja aineita ainoastaan henkilöille, joilla on 3 artiklassa tarkoitettu lupa tai jotka ovat allekirjoittaneet edellä 1 ja 2 kohdassa tarkoitetun selvityksen. 4. Toimijan, joka toimittaa liitteen I luokkaan 1 luokiteltuja aineita, on merkittävä asiakkaan selvityksen jäljennökseen päivämäärä ja leimattava se osoitukseksi siitä, että se vastaa alkuperäistä. Tämän asiakirjan on oltava koko ajan luokkaan 1 luokitellun aineen mukana sitä yhteisössä siirrettäessä, ja se on esitettävä pyynnöstä kuljetuksen aikana ajoneuvon sisällön tarkastamisesta vastaaville viranomaisille. 5 artikla Asiakirja-aineisto 1. Toimijoiden on huolehdittava siitä, että kaikkien liitteen I luokkiin 1 ja 2 luokiteltujen aineiden markkinoille saattamiseen tähtäävien liiketoimien yhteydessä 2 - 5 kohdassa tarkoitetut asiakirjat ovat kunnossa. 2. Kaupallisissa asiakirjoissa, kuten laskuissa, rahtiluetteloissa, hallinnollisissa asiakirjoissa sekä kuljetus- ja muissa laivausasiakirjoissa on oltava riittävät tiedot, joiden perusteella voidaan tunnistaa: a. luokitellun aineen nimi sellaisena kuin se on annettu liitteen I 1 ja 2 luokassa b. luokitellun aineen määrä ja paino ja, tarvittaessa, jos on kyse seoksesta, myös seoksen määrä ja paino sekä seokseen sisältyvien liitteen I 1 ja 2 luokkiin luokiteltujen aineiden määrä ja paino tai painoprosentti. c. toimittajan, jakelijan ja tavaran vastaanottajan nimi ja osoite. 3. Asiakirjoissa on lisäksi oltava 4 artiklassa tarkoitettu asiakkaan selvitys. 4. Toimijoiden on säilytettävä toimintaansa tarvittavia asiakirjoja 1 kohdassa säädettyjen velvollisuuksiensa mukaisesti. 5. Edellä 1 - 4 kohdassa tarkoitettuja asiakirjoja on säilytettävä vähintään kolme vuotta alkaen sen kalenterivuoden lopusta, jolloin 1 kohdassa tarkoitettu toimitus on tapahtunut ja niiden on oltava välittömästi saatavilla toimivaltaisten viranomaisten pyynnöstä tapahtuvaa mahdollista valvontaa varten. 6 artikla Poikkeukset Edellä 3, 4 ja 5 artiklan velvoitteita ei sovelleta liiketoimiin, jotka koskevat liitteen I luokkaan 2 luokiteltuja aineita silloin, kun näiden aineiden määrä ei ylitä liitteessä II säädettyjä määriä. 7 artikla Merkintä Toimijoiden on huolehdittava, että liitteen I 1 ja 2 luokkiin luokitelluissa aineissa on tarvittavat merkinnät ennen niiden markkinoille saattamista. Merkinnöistä on käytävä ilmi aineen nimi liitteen I mukaisesti. Toimijat voivat lisäksi kiinnittää niihin omat merkintänsä. 8 artikla Luokiteltuja aineita koskeva toimivaltaisen viranomaisen ilmoitus 1. Toimijoiden on ilmoitettava välittömästi toimivaltaiselle viranomaiselle olosuhteista, joissa tuotantoon tai markkinoille tarkoitettujen luokiteltujen aineiden voidaan epäillä päätyvän huumaus- ja psykotrooppisten aineiden laittomaan valmistukseen, esimerkkinä liiketoimet tai tilaukset, joissa luokiteltujen aineiden määrä on epätavallinen. 2. Toimijoiden on toimitettava toimivaltaisille viranomaisille yhteenvetona toimivaltaisen viranomaisen pyytämät tiedot luokiteltuja aineita koskevista liiketoimista. 9 artikla Suuntaviivat 1. Helpottaakseen jäsenvaltioiden toimivaltaisten viranomaisten, toimijoiden ja kemian teollisuuden välistä yhteistyötä, erityisesti mitä tulee huumaus- ja psykotrooppisten aineiden laittomaan valmistukseen tunnetusti käytettäviin muihin kuin luokiteltuihin aineisiin, komissio laatii kemian teollisuuden avuksi 15 artiklan 2 kohdan menettelyä noudattaen asiaa koskevat suuntaviivat ja pitää ne ajan tasalla. 2. Suuntaviivat sisältävät: a. tietoja epäilyttävien liiketoimien tunnistamisesta ja ilmoittamisesta b. säännöllisesti päivitettävän luettelon huumaus- ja psykotrooppisten aineiden laittomaan valmistukseen tunnetusti käytettävistä muista kuin luokitelluista aineista, jonka tarkoituksena on auttaa teollisuutta vapaaehtoisesti valvomaan näillä aineilla käytävää kauppaa c. muita hyödyllisinä pidettäviä tietoja. 3. Toimivaltaisten viranomaisten on huolehdittava siitä, että suuntaviivoja ja 2 kohdan b alakohdassa tarkoitettua luetteloa jaetaan säännöllisesti toimivaltaisen viranomaisen sopimaksi katsomalla tavalla suuntaviivojen tavoitteiden mukaisesti. 10 artikla Toimivaltaisen viranomaisen valtuudet ja velvoitteet Varmistaakseen 3 - 7 artiklan asianmukaisen soveltamisen jokaisen jäsenvaltion on säädettävä kansallisessa lainsäädännössään tarvittavista toimenpiteistä, jotta toimivaltaiset viranomaiset: a. saavat tietoja kaikista luokiteltujen aineiden tilauksista tai luokiteltuja aineita koskevista toimista b. pääsevät toimijoiden liiketiloihin hankkiakseen todisteita sääntöjen vastaisuuksista c. kunnioittavat liikesalaisuutta. 11 artikla Jäsenvaltioiden ja komission yhteistyö 1. Jokainen jäsenvaltio nimeää tämän asetuksen soveltamisesta vastuussa olevan toimivaltaisen viranomaisen tai viranomaiset, ja ilmoittaa tästä komissiolle. 2. Tämän asetuksen täytäntöönpanemisessa sovelletaan, sanotun kuitenkaan rajoittamatta 15 artiklan soveltamista, neuvoston asetuksen (ETY) N:o 515/97 säännöksiä [20], ja soveltuvin osin erityisesti tietojen luottamuksellisuutta koskevia säännöksiä. Edellä 1 kohdan mukaisesti nimetyt toimivaltaiset viranomaiset ovat asetuksen (ETY) N:o 515/97 2 artiklan 2 kohdassa tarkoitettuja toimivaltaisia viranomaisia. [20] EYVL L 82, 22.3.1997, s. 1. 12 artikla Seuraamukset Jäsenvaltioiden on annettava säännöt tämän asetuksen säännösten rikkomisen seuraamuksista ja ryhdyttävä toimenpiteisiin niiden täytäntöönpanon varmistamiseksi. Seuraamusten on oltava riittävät, oikeasuhtaiset ja varoittavat. Jäsenvaltioiden on toimitetettava säännöt komissiolle viimeistään [kahdeksantoista kuukauden] kuluessa ja ilmoitettava viipymättä niihin mahdollisesti vaikuttavista muutoksista. 13 artikla Jäsenvaltioiden ilmoitukset 1. Luokiteltujen aineiden valvontajärjestelmien mukauttamiseksi tarvittaessa on kunkin jäsenvaltion toimivaltaisten viranomaisten vuosittain ilmoitettava komissiolle kaikki asiaa koskevat, tässä direktiivissä säädettyjen valvontatoimenpiteiden täytäntöönpanoa koskevat tiedot, erityisesti siltä osin kuin on kysymys huumaus- tai psykotrooppisten aineiden laittomaan valmistukseen käytettävistä aineista, väärinkäytöstä ja laittomasta valmistuksesta. 2. Komission yksiköt toimittavat jäsenvaltioita kuultuaan edellä 1 kohdan nojalla tehdyistä ilmoituksista yhteenvedon YK:n yleissopimuksen 12 artiklan 12 kohdan mukaisesti kansainväliselle huumausaineiden valvontaelimelle. 14 artikla Täytäntöönpanomenettely Tämän asetuksen täytäntöönpanemiseksi tarvittavat seuraavat toimenpiteet annetaan 15 artiklan 2 kohdassa tarkoitettua menettelyä noudattaen: 1. Tarvittaessa niiden edellytysten määrittäminen, joita sovelletaan niiden seosten ja valmisteiden asiakirja-aineistoon ja merkintöihin, jotka sisältävät liitteen I luokkaan 2 luokiteltuihin aineisiin kuuluvia aineita, 5 ja 6 artiklan mukaisesti. 2. Tämän asetuksen liitteitä koskevat muutokset siinä tapauksessa, että YK:n yleissopimuksen liitteissä olevia taulukoita muutetaan. 3. Liitteen II kynnysarvoja koskevat muutokset. 4. Edellä 4 artiklan 1 ja 2 kohdassa tarkoitettu asiakkaan selvityslomake sekä sen käyttöä koskevat säännöt. 15 artikla Komitea 1. Komissiota avustaa asetuksen (ETY) N:o 3677/90 10 artiklan mukaisesti perustettu komitea. 2. Viitattaessa tähän kohtaan sovelletaan päätöksen 1999/468/EY 4 ja 7 artiklaa, ottaen huomion mainitun päätöksen 8 artikla. Päätöksen 1999/468/EY 4 artiklan 3 kohdassa tarkoitettu aika on kolme kuukautta. 3. Komitea laatii oman työjärjestyksensä. 16 artikla Tiedot jäsenvaltioiden toteuttamista toimenpiteistä Jäsenvaltio ilmoittaa komissiolle tämän asetuksen mukaisesti toteuttamansa toimenpiteet. Komissio välittää edellä tarkoitetuista toimenpiteistä tiedon muille jäsenvaltioille. 17 artikla Kumoaminen 1. Kumotaan neuvoston direktiivi 92/109/ETY, komission direktiivit 93/46/ETY ja 2001/8/EY sekä komission asetukset (ETY) N:o 1485/96 ja (EY) N:o 1533/2000. 2. Viittaukset kumottuihin direktiiveihin tai asetuksiin on tulkittava viittauksiksi tähän asetukseen. 3. Edellä mainittujen direktiivien tai asetusten korvaaminen tällä asetuksella ei vaikuta niiden perusteella myönnettyjen lupien ja asiakkaan antamien selvitysten voimassaoloon. 18 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä päivänä kuuta . Euroopan parlamentin puolesta Neuvoston puolesta Puheenjohtaja Puheenjohtaja LIITE I Luokka 1 >TAULUKON PAIKKA> Luokka 2 >TAULUKON PAIKKA> Luokka 3 >TAULUKON PAIKKA> LIITE II AINE // KYNNYSARVO Etikkahappoanhydridi // 100 l Kaliumpermanganaatti // 100 kg Antraniilihappo ja sen suolat // 1 kg Fenyylietikkahappo ja sen suolat // 1 kg Piperidiini ja sen suolat // 0,5 kg LIITE III 1. Yksittäisiä liiketoimia koskeva selvityslomake (luokka 1 tai 2) Asiakkaan selvitys luokkaan 1 tai 2 kuuluvan aineen käyttötarkoituksesta tai -tarkoituksista (yksittäiset liiketoimet) Allekirjoittanut/Allekirjoittaneet Nimi: Osoite: Valtuutus/lupa/rekisteröintinumero: (tarpeeton yliviivataan) jonka on myöntänyt (pvm) (viranomaisen nimi ja osoite) ja joka on voimassa määräämättömän ajan/tai saakka (tarpeeton yliviivataan) on tilannut seuraavalta yritykseltä: Nimi: Osoite: seuraavaa ainetta: Nimike: ................................................................................................................................... Yhdistetyn nimikkeistön koodi: Määrä: Ainetta käytetään pelkästään seuraavaan tarkoitukseen Allekirjoittanut vakuuttaa/Allekirjoittaneet vakuuttavat, että edellä mainittua ainetta jälleenmyydään tai muutoin toimitetaan asiakkaalle ainoastaan, jos kyseinen asiakas toimittaa tämän mallin mukaisen käyttöselvityksen tai luokkaan 2 kuuluvien aineiden osalta useita liiketoimia koskevan selvityksen. Allekirjoitus: Nimi: (isoin kirjaimin) Asema: Päivämäärä: 2. Useita liiketoimia koskeva selvityslomake (luokka 2) Asiakkaan selvitys luokkaan 2 kuuluvan aineen käyttötarkoituksesta tai -tarkoituksista (useat liiketoimet) Allekirjoittanut/Allekirjoittaneet Nimi: Osoite: Rekisteröintinumero: jonka on myöntänyt (pvm) (viranomaisen nimi ja osoite) ja joka on voimassa määräämättömän ajan/tai saakka (tarpeeton yliviivataan) aikoo/aikovat tilata seuraavalta yritykseltä: Nimi: Osoite: Seuraavaa ainetta Nimike: Yhdistetyn nimikkeistön koodi: Määrä: Ainetta käytetään pelkästään seuraavaan tarkoitukseen: Tilattavan määrän katsotaan riittävän normaalikäytössä ................. kuukaudeksi (enintään 12 kuukautta) Allekirjoittanut vakuuttaa/Allekirjoittaneet vakuuttavat, että edellä mainittua ainetta jälleenmyydään tai siirretään asiakkaalle ainoastaan, jos kyseinen asiakas toimittaa vastaavan käyttöselvityksen tai yksittäisiä liiketoimia koskevan selvityksen. Allekirjoitus: Nimi: (isoin kirjaimin) Asema: Päivämäärä: